નીતીશના આ નિર્ણયથી પક્ષના વરિષ્ઠ શરદ યાદવ સહિત પક્ષના કેટલાક અગ્રણીઓ પણ નારાજ છે, જોકે આ મામલે શરદ યાદવે હજુ કોઈ જ નિવેદન આપ્યું નથી, પરંતુ આગામી એક-બે દિવસમાં તેઓ આ મુદ્દે તેમની વ્યથા રજૂ કરે તેવી શક્યતા છે. તેથી જો શરદ યાદવ પક્ષ સામે બળવો કરે તો તેની સીધી અસર રાજ્યસભામાં જેડી(યુ)ના સંખ્યાબળ પર પડી શકે તેમ છે. રાજ્યસભામાં હાલ જેડી(યુ)ના 10 સાંસદ છે, જ્યારે શરદ યાદવ પાર્ટીના નેતા છે, જોકે આ અગાઉ રાજ્યસભાના સાંસદો અલી અનવર અને વીરેન્દ્ર કુમાર પણ નીતીશ સામે બંડ પોકારી ચૂક્યા છે. આ ઉપરાંત જીતનરામ માંઝી અને ઉપેન્દ્ર કુશવાહા પણ નીતીશથી નારાજ છે. નીતીશે ગત ઓક્ટોબરમાં શરદ યાદવને પાર્ટી પ્રમુખપદ પરથી હટાવીને પક્ષની જવાબદારી સંભાળી હતી પણ ર૭ જુલાઈએ મુખ્યપ્રધાનપદેથી રાજીનામું આપી બીજા જ દિવસે ફરી મુખ્યપ્રધાનના શપથ લઈ લેતાં જેડી(યુ)ના કેટલાક નેતાઓમાં ભારે અસંતોષ ઊભો થયો છે.